钦定古今图书集成/明伦汇编/官常典/第516卷 > 阿勒根没都鲁
## 钦定古今图书集成/明伦汇编/官常典/第516卷 > 阿勒根没都鲁

按《金史》本传：“没都鲁，上京纳邻河人也，后徙咸平路
梅黑河。雄伟美须髯，勇毅善射。国初伐辽，没都鲁在
军中，领谋克猛安。每遇敌，往来驰突，人莫敢当，故所
战皆克。皇统元年，计功擢宣威将军。明年，授同知通
远军节度使，改移剌都糺详稳，授世袭本路宁打浑
河谋克。为滑州刺史，改肇州防御使，蒲与路节度使”，
迁骠骑上将军。是岁，以年老致仕，卒。累官金吾卫上
将军，年七十三。